b'\n_START_ARTICLE_\nKrum\n_START_SECTION_\nSpor z Nikiforjem I.\n_START_PARAGRAPH_\nKrum se je ukvarjal predvsem z ozemeljsko \xc5\xa1iritvijo dr\xc5\xbeave. Leta 807 je bolgarska vojska premagala bizantinsko v dolini Strume, leta 809 pa je oblegal in osvojil Serdico, sedanjo Sofijo. Osvojitev mesta je izzvala bizantinskega cesarja Nikiforja I., da je za\xc4\x8del ob severni meji svojega cesarstva naseljevati prebivalce Anatolije. Poskusil je tudi osvojiti izgubljeno Serdico, vendar mu to ni uspelo._NEWLINE_Na za\xc4\x8detku leta 811 se je Nikifor odpravil na velik vojni pohod proti Bolgarom in prodrl do trdnjave Markeli pri Karnobatu. Krum se je 11. julija 811 posku\xc5\xa1al pogajati z Bizantinci, Nikifor pa je pogajanje zavrnil in nadaljeval s pusto\xc5\xa1enjem. Njegovi vojski je nekako uspelo izogniti se bolgarskim zasedam na Stari planini (Balkan) in prodreti v Mezijo. Na poti so naleteli samo na majhno, na hitro zbrano vojsko, in 20. julija jim je uspelo osvojiti Plisko. Mesto so izropali in ga za\xc5\xbegali, potem pa krenili proti civilnemu prebivalstvu. Krum se je ponovno posku\xc5\xa1al pogajati, Nikifor pa se je ponovno izkazal kot brutalen, podivjan in neusmiljen poveljnik._NEWLINE_Nikiforjevo brutalnost je v svoji Kroniki opisal Mihael Sirijec, patriarh sirijskih jakobitov iz 12. stoletja: "Nikifor, cesar Rimljanov, je vdrl na ozemlje Bolgarov. Premagal je Bolgare in jih mnogo pobil. Pri\xc5\xa1el je do njihove prestolnice, jo oblegal in opusto\xc5\xa1il. Njegovo divjanje je \xc5\xa1lo tako dale\xc4\x8d, da je ukazal, naj mu pripeljejo majhne otroke. Otroke je stisnil ob tla in jih s kamni za mlatenje \xc5\xbeita pobil"._NEWLINE_Medtem, ko je Nikifor I. s svojo vojsko plenil bolgarsko prestolnico, je Krum mobiliziral vse razpolo\xc5\xbeljive vojake in oboro\xc5\xbeil celo kmete in \xc5\xbeenske. Vojsko je razporedil na gorske prelaze, da bi prestregla Bizantince na njihovem povratku v Konstantinopel. 26. julija zjutraj so Bolgari na Vrbi\xc5\xa1kem prelazu ujeli v past umikajo\xc4\x8dega se Nikiforja in popolnoma uni\xc4\x8dili njegovo vojsko, njega pa ubili. Sinu Stavrakiju, ki je bil te\xc5\xbeko ranjen v vrat, je s pomo\xc4\x8djo cesarjeve telesne stra\xc5\xbee uspelo pobegniti. Legenda pravi, da je Krum Nikiforjevo lobanjo okoval s srebrom in jo uporabljal za \xc4\x8da\xc5\xa1o. Krum je zaradi svoje mojstrske strate\xc5\xa1ke zmage dosegel v anti\xc4\x8dnem svetu zelo velik ugled.\n_START_SECTION_\nSpor z Mihaelom I. Rangabom\n_START_PARAGRAPH_\nNikiforjevega naslednika Stavrakija so po kraj\xc5\xa1em vladanju prisilili k odstopu in je naslednje leto zaradi starih ran umrl. Nasledil ga je svak Mihael I. Rangab. Leta 812 je Krum napadel bizantinsko Trakijo, osvojil Develt in prestra\xc5\xa1il prebivalce bli\xc5\xbenjih trdnjav, da so pobegnili proti Konstantinoplu. S tako utrjenega politi\xc4\x8dnega polo\xc5\xbeaja je Bizantincem ponudil obnovitev mirovne pogodbe iz leta 716. Mihael I. je ponudbo zavrnil in bahavo nasprotoval predvsem dolo\xc4\x8dilu o zamenjevi dezerterjev. Krum je pove\xc4\x8dal pritisk na cesarja, tako da je konec leta 812 zasedel Mesembrijo (Nesebar)._NEWLINE_Februarja 813 so Bolgari ponovno napadli Trakijo, vendar jih je bizantinska vojska odbila. Uspeh je Mihaela I. vzpodbudil, da je zbral vojake iz celega cesarstva in jih v upanju na odlo\xc4\x8dilno zmago povedel proti severu. Krum je s svojo krenil proti jugu proti Odrinu in se utaboril pri Versinikiji. Mihael I. je postrojil svojo vojsko in \xc4\x8dakal, ker se naslednjih \xc5\xa1tririnajst dni nobena vojska ni odlo\xc4\x8dila za napad. 22. julija 813 so Bizantinci kon\xc4\x8dno napadli in takoj zatem pobegnili z boji\xc5\xa1\xc4\x8da. Krumova konjenica jih je zasledovala vse do Konstantinopla in za\xc4\x8dela s kopnega oblegati mesto. Osramo\xc4\x8deni Mihael I. je moral odstopiti in se umakniti v samostan. Bil je \xc5\xbee tretji bizantinski cesar, ki je izgubil prestol zaradi Krumovih zmag.\n_START_SECTION_\nSpor z Leonom V. Armencem\n_START_PARAGRAPH_\nMihaelov naslednik Leon V. Armenec je ponudil pogajanja in organiziral sre\xc4\x8danje s Krumom. Kruma so na poti na sre\xc4\x8danje v zasedi \xc4\x8dakali Leonovi lokostrelci in ga ranili. Besni Krum je zato opusto\xc5\xa1il okolico Konstantinopla, na poti domov osvojil Odrin in me\xc5\xa1\xc4\x8dane, med njimi tudi star\xc5\xa1e bodo\xc4\x8dega cesarja Bazilija I., preselil preko Donave. Kljub temu, da se je pribli\xc5\xbeevala zima, je izkoristil lepo vreme in poslal 30.000 vojakov v Trakijo. Njegova vojska je osvojila Arkadiupolis (L\xc3\xbcleburgaz) in 50.000 ujetnikov preselila na bolgarska ozemlja preko Donave. Plen iz Trakije so si razdelili Krum in njegovo plemstvo, arhitekturne elemente, morda tudi ujete bizantinske umetnike, pa so uporabili za obnovo Pliske._NEWLINE_Pozimi se je pripravljal na glavni napad na Konstantinopel, kjer so se za\xc4\x8dele \xc5\xa1iriti govorice, da sestavlja oblegovalne stroje, ki jih bo pripeljal na kar 5.000 vozovih. \xc5\xa0e pred pohodom je 13. aprila 814 umrl. Nasledil ga je sin Omurtag.\n_START_SECTION_\nZapu\xc5\xa1\xc4\x8dina\n_START_PARAGRAPH_\nKrum je izdal prvi poznani pisni bolgarski zakonik, ki je zagotavljal podpore za bera\xc4\x8de, in dr\xc5\xbeavno za\xc5\xa1\xc4\x8dito za vse revne Bolgare. Popivanje, obrekovanje in ropanje so bili strogo kaznovani. Krum je zaradi svoje zakonodaje postal znan kot strog, vendar pravi\xc4\x8den vladar, tako Slovanov kot Bolgarov.'